Nettikasino

Nettikasino on Internetissä toimiva kasino, jossa pystyy pelaamaan erinäisiä rahapelejä. Nettikasinot eroavat kivijalkakasinoista siten, ettei niillä ole kasinotoimintaa muualla kuin verkossa.

Pelitili avataan lomakkeella tai pankkitunnuksilla ensimmäisen talletuksen yhteydessä, jos kasino on Trustlyn, Briten tai Zimplerin kautta toimiva kasino ilman rekisteröitymistä.

Suomessa rahapelejä tarjoaa yksinoikeudella Veikkaus, mutta käytännössä jo yli 70 % rahapelaamisesta verkossa tapahtuu ulkomaalaisilla rahapelisivustoilla, mikä on johtanut keskusteluun Veikkauksen monopoliaseman purkamisesta. Suomi on siirtymässä avoimeen lisenssijärjestelmään vuoden 2026 alussa. Tutkijat ovat kuitenkin kritisoineet lakiehdotusta, koska uudistus ei tulisi poistamaan uhkapelaamiseen liittyviä ongelmia Suomessa.

Nettikasinot tarjoavat pelaajille erilaisia versioita suosituista rahapeleistä, kuten kolikkopelit, progressiiviset jättipottipelit, pokeri, ruletti, baccarat, Lotto, keno, bingo ja raaputusarvat.   

 Erilaisia tapoja pelata nettikasinolla 

 Internet-selaimessa toimiva nettikasino 
Internet-selaimella toimiva nettikasino mahdollistaa pelaamisen ilman minkään ohjelman latausta tietokoneelle, puhelimelle tai tabletille. Pelejä voi siis pelata normaalisti Internetin välityksellä. Valtaosa peleistä toimii joko Macromedia Flashin, Macromedia Shockwaven tai Javan avulla, eivätkä pelit tai nettikasino tarvitse päivittämistä pelaajan puolelta. 

 Tietokoneelle ladattava nettikasino 
Tietokoneen työpöydälle ladattava kasino vaatii erillisen kasino-ohjelman lataamisen toimiakseen. Ohjelmiston lataaminen voi viedä aikaa, mutta kasinopelit ja grafiikat toimivat yleensä nopeammin kuin selaimella. Käytännössä tämä tapa pelata nettikasinolla on kuitenkin vanhentunut, eikä se ole enää aktiivisessa käytössä.

 Mobiilikasino 
Mobiilikasino tarkoittaa, että kasinolle siirrytään mobiililaitteella ja nettikasino ohjaa vierailijan automaattisesti mobiililaitteille tarkoitetulle sivulle. Responsiivinen suunnittelu mukauttaa näkymän kunkin ruudun leveydelle sopivaksi. Mobiilikasino voi myös toimia erillisellä mobiilisovelluksella, joka ladataan omalle laitteelle suoraan nettikasinon kotisivulta sovelluskauppojen, kuten Google Playn tai App Storen sijasta.

 Kasinopelit 
Kaikki nettikasinot tarjoavat pelattavaksi erilaista valikoimaa näistä peleistä:

Ruletti
Blackjack
Pöytäpelit
Videoautomaatit
Kolikkopelit
Hedelmäpeli
Keno
Bingo
Nettipokeri
Jättipottipelit
Crash-pelit
Urheiluvedonlyönti

 Kasinobonukset 
Kasinobonukset ovat nettikasinoiden tarjoamia bonuksia, joilla pelaaja voi pelata omaa rahaansa kuluttamatta. Nettikasinot tarjoavat näitä bonuksia saadakseen uusia asiakkaita ja sitouttaakseen kanta-asiakkaita. 

Bonuksista ilmoitetaan sähköpostitse, sosiaalisessa mediassa tai suoraan nettikasinoiden sivuilla ”Kampanjat”-osiossa. Bonusten lunastaminen ei ole pakollista ja niitä sitovat yksityiskohtaiset käyttöehdot.  

 Talletusbonus 
Talletusbonuksen saa talletuksen yhteydessä. Suurin talletusbonus on ensitalletuksen yhteydessä, mutta myös muilla talletuskerroilla voi saada bonusrahaa tai ilmaiskierroksia.

Bonusraha ilmoitetaan prosenttiosuutensa talletuksen määrästä esimerkiksi 100 %. Jos talletat 20 euroa, saat toiset 20 euroa bonusrahana.

Ensitalletusbonukset ovat kasinoiden eniten käyttämiä bonuksia, joilla nettikasinot pyrkivät erottumaan kilpailijoistaan. Talletusbonukset sisältävät lähes aina kierrätysvaatimuksia, jotka edellyttävät pelaajaa käyttämään kasinoon sopimuksessa mainitun verran rahaa ennen voittojen lunastamista.

 Ilmaiskierrokset 
Ilmaiskierrokset ovat nettikasinoiden tarjoamia ilmaisia pelikierroksia. Useimmiten ne ovat käytettävissä nettikasinon etukäteen valitsemassa kolikkopelissä. Ilmaiskierroksen arvo on myös päätetty pelaajan puolesta.

Ilmaiskierroksia nettikasinot voivat jakaa ilman talletusvaatimuksia tai rahatalletuksen yhteydessä. Lunastustapa kerrotaan aina kampanjan ehdoissa.

Myös ilmaiskierrokset sisältävät useasti kierrätysvaatimuksia, mutta osa nettikasinoista tarjoaa uusille pelaajille ilmaiskierroksia ilman kierrätysvaatimuksia. Tämä tarkoittaa, että ilmaiskierroksilla saadut voittorahat voi nostaa ilman niiden läpipelaamista.

 Ilmainen peliraha 
Ilmaisella pelirahalla tarkoitetaan bonusrahaa, jonka pelaaja saa pelitilinsä avaamisen yhteydessä ilman rahan tallettamista. Ilmaista pelirahaa on kuitenkin arvosteltu siitä, että suurin osa kasinoista asettaa sen hyväksyneille pelaajille pelaamisen suhteen vaativiakin ehtoja.

Pelirahan hyväksyminen saattaa esimerkiksi sitouttaa pelaajan tallettamat rahat nettikasinoon niin, ettei hän voi niitä siirtää takaisin itselleen, ellei hän pelaa vaatimusten mukaisesti. Ehtoihin saattaa myös kuulua pelirahaan nähden monikymmenkertaisiakin kierrätysvaatimuksia, joiden mukaan pelaajan tulee pelata vielä tietyn rahasumman verran ennen kuin hän voi lunastaa saamansa voitot.

Ilmaisella pelirahalla on yleisesti käytössä 100 euron nostokatto, jolloin pelaaja saa voiton suuruudesta riippumatta lunastaa niistä itselleen vain 100 euroa.Jos esimerkiksi voitat 200, saat pitää itselläsi vain satasen. Loput voittorahoista jäävät nettikasinolle.

 Cashback 
Cashback on nettikasinoiden tarjoama käteispalautus, jolla pelaaja saa osan jo kerran häviämistään rahoista takaisin. Takaisin saadut rahat voi käyttää uusiin pelikierroksiin tai nostaa pelitililtä tavallisten voittojen tapaan.

Kierrätysvaatimukset ovat talletusbonusten ja ilmaiskierrosten sisältämiä kierrätysvaatimuksia pienempiä. Usein cashback annetaan ilman kierrätystä, koska kyse on pelaajan omista rahoista, ei nettikasinon kassasta peräisin olevasta summasta. 

 Kierrätysvaatimukset ja voittojen lunastus 
Kierrätysvaatimukset sitovat pelaajan käyttämään kasinoon sopimuksessa mainitun verran rahaa ennen voittojen lunastamista. Vaatimus on useimmiten pelaajalle annettuun ilmaiseen pelirahaan nähden 0–75-kertainen. Joskus kierrätysvaatimus lasketaan ilmaisen pelirahan lisäksi myös pelaajan tallettaman rahan perusteella. Ilmaiskierrosten kohdalla niillä saadut voitot toimivat pohjasummana.

Suuria kierrätysvaatimuksia on arvosteltu siitä, että pelaaja saattaa niiden takia helposti hävitä voittonsa ennen niiden lunastamista. Kasino rajoittaa myös sitä, missä peleissä bonusta voi kierrättää ja missä ei. Monilla kasinoilla esimerkiksi ruletissa tai blackjackissa ei voi bonusta kierrättää lainkaan. Joitain kolikkopelejä ei myöskään lasketa mukaan kierrätykseen, koska niissä on korkeat palautusprosentit tai progressiivinen jackpot.

Ilmaisen pelirahan kierrättäminen alkaa useimmilla netissä toimivilla kasinoilla heti, kun pelaaja on lunastanut ilmaiset rahat. Kierrätys on hoidettava kasinon antaman aikarajan puitteissa.

On myös paljon nettikasinoita, joissa pelaaja pystyy nostamaan voittorahat sillä ehdolla, että hän ei ole ottanut vastaan ilmaista pelirahaa tai perunut saamansa kasinobonukset. Tällaista bonusta kutsutaan nimellä "ei kiinnittyvä" bonus (non sticky bonus).

Jos pelaaja voittaa pelatessaan omalla talletuksella, eikä hän aloita pelaamaan bonusrahaa, ei myöskään kierrätysvaatimus aktivoidu ja pelaaja pystyy nostamaan talletuksen ja voitot heti omalle tililleen. Jos pelaaja häviää oman talletuksen, alkaa kierrätysvaatimus ja pelaajan tulee täyttää se nettikasinon sääntöjen mukaisesti.

 Progressiiviset jackpotit 
Kasinopelien progressiiviset jackpotit toimivat niin, että aina kun pelaaja pelaa tiettyä kasinopeliä, osa hänen häviämistään rahoista siirretään pelin päävoittoon.

Näin ollen päävoiton potti kasvaa ilman ylärajaa niin kauan, kunnes joku voittaa sen. Jackpotit ovat näin kasvaneet moniin miljooniin euroihin.

Maailman suurin nettikasinoilta voitettu potti on 38 461 200 euroa, joka voitettiin vuonna 2023 Microgamingin WowPot-sarjan Wheel of Wishes -jackpot-pelistä. Veikkauksen maksama suurin nettivoitto on miljoona euroa, jonka kuopiolaismies voitti Gladiator Jackpot -pelistä 20. helmikuuta 2017.

Lisäksi Kulta-Jaska-pelin Onni Jackpot -verkoston suurin mahdollinen potti on 1 000 000 euroa, mutta tämä on pelin teoreettinen yläraja eikä tietoa suuremmista voitoista ole julkaistu.

 Live-kasinot 
Live-kasinot ovat tarkoittavat nettikasinoiden sisällä toimivia pelipöytiä, jotka lähettävät suoraa kuvaa oikeista jakajista pelaajan tietokoneelle internetin välityksellä. Ensimmäiset livekasino-pelit tulivat nettikasinoille 1990-luvun lopulla ja yleistyivät 2000-luvun puolivälissä. Tarjolla olivat yleisimmät kasinopelit, kuten ruletti, blackjack ja baccarat.

Ensimmäiset game show -tyyppiset livepelit julkaistiin 2010-luvun lopulla. Evolution Gaming (nykyinen Evolution) toi markkinoille vuonna 2017 ensimmäisen suuren game show -livepelin, Dream Catcherin, joka yhdisti onnenpyörän ja peliohjaajan viihteellisen formaatin. Tämän jälkeen game show -pelit, kuten Monopoly Live (2019) ja Crazy Time (2020), nousivat nopeasti suosituiksi ja loivat uuden, viihteellisemmän livekasinopelien kategorian.

 Pelinvalmistajat 
Nettikasinoilla tunnettuja pelinvalmistajia ovat NetEnt, Microgaming, ELK Studios, NoLimit City, Pragmatic Play ja Play n GO. Tavallisesti nettikasinot tarjoavat usean eri pelinvalmistajan pelejä ja siksi pelaajat voivat pelata samoja kasinopelejä monella eri nettikasinolla. Pelinvalmistajat julkaisevat uusia pelejä jatkuvasti. Rahapelaaminen on kuitenkin viihdettä, jota tulisi kuluttaa vastuullisesti.

Tunnettuja nettikasinoiden pelejä ja niiden valmistajia ovat muun muassa:

 Starburst (NetEnt)
 Gonzo’s (Quest (NetEnt)
 Dead or Alive (NetEnt)
 Book of Dead (Play’n GO)
 Reactoonz (Play’n GO)
 Gates of Olympus (Pragmatic Play)
 Sweet Bonanza (Pragmatic Play)
 Big Bass Bonanza -sarja (Pragmatic Play)
 Money Train 2 (Relax Gaming)
 Money Cart 4 (Relax Gaming)
 Vikings Go Berzerk (Yggdrasil)
 Valley of Gods (Yggdrasil)
 Mega Moolah (Microgaming)
 Lightning Roulette (Evolution)
 Dream Catcher (Evolution)
 Crazy Time (Evolution)
 Monopoly Live (Evolution)

 Lähteet 

 Kirjallisuutta 


*
Luokka:Seulonnan keskeiset artikkelit